REGOLAMENT TAL-KUNSILL (KE) Nru 1343/2007
tat-13 ta’ Novembru 2007
li jemenda r-Regolament tal-Kunsill (KE) Nru 1543/2000 li jistabbilixxi struttura Komunitarja għall-ġbir u l-ġestjoni tad-dejta meħtieġa għat-twettiq tal-Politika Komuni tas-Sajd.
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 37 tiegħu,
Wara li kkunsidra l-proposta tal-Kummissjoni,
Wara li kkunsidra l-opinjoni tal-Parlament Ewropew (1),
Billi:
(1)
Ir-Regolament tal-Kunsill (KE) Nru 1543/2000 (2) jistabbilixxi li l-ewwel Programm Komunitarju u l-ewwel perjodu ta’ programmar għandhom ikopru l-perjodu mill-2002 sa l-2006.
(2)
Ir-Regolament tal-Kunsill (KE) Nru 1543/2000 għandu jinbidel b’Regolament ġdid sabiex jiġu implimentati approċċi ġodda għall-ġestjoni tas-sajdiet. Tali approċċi jinkludu t-transizzjoni minn ġestjoni bbażata fuq l-istokkijiet tal-ħut għal ġestjoni bbażata fuq il-flotta u ż-żona tas-sajd, kif ukoll l-approċċ ta’ l-ekosistema. Sakemm jiġi adottat dak ir-Regolament il-ġdid, jeħtieġ li jiġi stabbilit perjodu ieħor ta’ programmar li jkopri s-snin 2007 u 2008 sabiex jiġi żgurat programmar konsistenti u sinkronizzat fil-livell Komunitarju u l-livell nazzjonali.
(3)
Ir-Regolament (KE) Nru 1543/2000 għandu għaldaqstant jiġi emendat kif jixraq,
ADOTTA DAN IR-REGOLAMENT:
Artikolu 1
Ir-Regolament tal-Kunsill (KE) Nru 1543/2000 huwa b’dan emendat kif ġej:
1.
Artikolu 5(1) għandu jinbidel b’dan li ġej:
“1. Skond il-proċedura msemmija fl-Artikolu 9(2), il-Kummissjoni għandha tiddefinixxi, skond l-istruttura definita fl-Anness I, programm Komunitarju minimu li jkopri l-informazzjoni li hi meħtieġa assolutament għall-evalwazzjonijiet xjentifiċi, u programm Komunitarju estiż li għandu jinkludi, flimkien ma’ l-informazzjoni li tinsab fil-programm minimu, informazzjoni li x’aktarx ittejjeb sostanzjalment l-evalwazzjonijiet xjentifiċi. L-ewwel programm Komunitarju għandu jkopri s-snin 2002 sa l-2006 kollha u t-tieni programm Komunitarju għandu jkopri s-snin 2007 u 2008.”;
2.
Artikolu 6(1) għandu jinbidel b’dan li ġej:
“1. Kull Stat Membru għandu jfassal programm nazzjonali ta’ ġbir u ġestjoni tad-dejta. L-ewwel perjodu ta’ programmar għandu jkopri s-snin 2002 sa 2006 kollha. It-tieni perjodu ta’ programmar għandu jkopri s-snin 2007 u 2008. Il-programm għandu jiddeskrivi l-ġbir tad-dejta dettaljata u l-ipproċessar meħtieġ għall-produzzjoni tad-dejta aggregata konformi mal-prinċipji stabbiliti fl-Artikolu 3. Għandu jispeċifika r-rabtiet bejnu u l-programmi Komunitarji mfassla taħt l-Artikolu 5.”.
Artikolu 2
Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 13 ta’ Novembru 2007.